
Par grozījumiem Ādažu novada pašvaldības domes 28.05.2026. lēmumā Nr. 195 “Par Ādažu vidusskolas piebūves projektēšanu un izbūvi”

Ādažu novada pašvaldības dome 2026. gada 28. maijā pieņēma lēmumu Nr. 195 “Par Ādažu vidusskolas piebūves projektēšanu un izbūvi” (turpmāk – Lēmums), atbalstot patstāvīgas piebūves izveidi pie Ādažu vidusskolas (turpmāk – ĀVS) ēkas Gaujas ielā 30, Ādažos, lai nodrošinātu papildu mācību telpas. 
Piebūves plānotā kopējā platība ir vismaz 970 m², t.sk., 10 mācību kabineti un telpa ēdināšanai. 
Kopējās projektēšanas un būvdarbu izmaksas tika noteiktas līdz 2 484 733 euro, paredzot iepirkuma procedūras izsludināšanu 2026. gada vasarā.
Gatavojot tehnisko dokumentāciju ĀVS piebūves projektēšanai, tika konstatēts, ka:
1) ĀVS katlu māja ir tehniski nolietojusies, iekārtas un inženiertīkli ir sasnieguši maksimālo ekspluatācijas laiku, un tā vairs nespēj pilnvērtīgi un energoefektīvi nodrošināt skolas ēkas un plānotā jaunā korpusa siltumapgādes slodzi. Lai novērstu avārijas situāciju riskus un nodrošinātu nepārtrauktu, autonomu un mūsdienīgu siltumapgādi visam skolas ēku kompleksam, nepieciešams veikt jaunas katlu mājas projektēšanu un būvniecību vienlaikus ar skolas piebūves realizācijas procesiem. Jaunas katlu mājas izbūvei, kā arī siltumapgādes sistēmas pieslēguma izveidei pie skolas ēkas nepieciešami aptuveni 200 000 euro.
2) Saimnieciski izdevīgāk ir būvēt nevis piebūvi pie esošās ĀVS ēkas, bet gan jaunu ēku. Saskaņā ar Civilās aizsardzības un katastrofas pārvaldīšanas likuma regulējumu, visām jaunbūvējamām izglītības iestāžu ēkām, kuru būvniecības ieceres process vai būvdarbi tiek uzsākti no 2027. gada 1. janvāra, obligāti jāparedz prasībām atbilstoša patvertne (civilās aizsardzības būve). Tā kā jaunā ĀVS korpusa būvniecības un nodošanas ekspluatācijā termiņi pārklājas ar minētā tiesiskā regulējuma spēkā stāšanos, patvertnes integrēšana ēkas pamatos un inženierkomunikācijās ir obligāts priekšnoteikums būvatļaujas saņemšanai un objekta nodošanai ekspluatācijā.
3) Atbilstoši 2026. gadā izstrādātajam pētījumam “Publiskās un privātās partnerības finanšu un ekonomiskie aprēķini jaunas izglītības iestādes 1.-9. klasei izveidei”, patvertnes izbūves izmaksas uz 1 cilvēku tika rēķinātas 2275 euro. Ņemot vērā, ka jaunajā korpusā ikdienā uzturēsies 310 cilvēki (300 audzēkņi un 10 pedagogi), kā arī pierēķinot inflāciju, patvertnes izbūves izmaksas varētu būt 811 073 euro.
4) Vienlaikus, izbūvējot jaunu un kompaktu lokālo katlu māju, atbrīvosies esošās katlu mājas telpas. Ņemot vērā ĀVS telpu vispārējo trūkumu, pašvaldībai ir lietderīgi veikt funkcionālo un tehnisko izvērtējumu par katlu mājas telpu turpmāko izmantošanu skolas vajadzībām (piemēram, sporta vai interešu izglītības telpas, palīgtelpas, noliktava).
5) Gatavojot iepirkuma tehnisko specifikāciju un aktualizējot projekta finanšu aplēses, tika veikta iepriekš izstrādātā būvdarbu izmaksu aprēķina pārskatīšana. Vienlaikus, veicot pēdējo mēnešu publisko iepirkumu rezultātu un saņemto būvdarbu piedāvājumu tirgus analīzi, konstatēts būtisks cenu pieaugums, ko ietekmē būvnieku finansiālo risku ierēķināšana tāmēs. Līdz ar to, plānotās būvniecības izmaksas ir noteiktas 3 331 euro apmērā par 1 m², kas ĀVS piebūves izmaksas bez katlu mājas un patvertnes izbūves palielina līdz 3 331 251 euro. 
Ne jaunas katlu mājas, ne civilās aizsardzības infrastruktūras projektēšana un izbūve nebija iekļauta Lēmuma sākotnējā finanšu tāmē, un ir nepieciešams paredzēt papildu finansējumu minēto izdevumu apmaksai, kā arī attiecīgi noteikt uzdevumus iepirkuma specifikācijas precizēšanai un darbu veikšanai.
Pamatojoties uz Pašvaldību likuma 4. panta pirmās daļas 1. un 4. punktu, 10. panta pirmās daļas 21. punktu, Izglītības likuma 17. panta pirmo daļu, kā arī Projektu uzraudzības komisijas 26.06.2026. atzinumu, Ādažu novada pašvaldības dome
NOLEMJ:
1. Veikt grozījumus Ādažu novada pašvaldības domes 28.05.2026. lēmumā Nr. 195 “Par Ādažu vidusskolas piebūves projektēšanu un izbūvi”:
1.1. izteikt lemjošās daļas 1., 2., 5. un 6. punktu jaunā redakcijā:
“1. Atbalstīt patstāvīgas piebūves izveidi blakus esošajai Ādažu vidusskolas ēkai Gaujas ielā 30, Ādažos, lai nodrošinātu papildu mācību telpas 10 klašu komplektiem līdz 300 skolēniem, kā arī veikt jaunas katlu mājas un siltumapgādes sistēmas izbūvi.
2. Noteikt, ka kopējās projekta izmaksas ir līdz 4 342 324 euro (četri miljoni trīs simti četrdesmit  divi tūkstoši trīs simti divdesmit četri euro un 00 centi), veicot finansējumu daļēju nodrošināšanu gan ar pašvaldības budžeta līdzekļiem, gan ar ilgtermiņa aizņēmumu Valsts kasē:
2.1. 3 331 251 euro piebūves projektēšanai un izbūvei;
2.2. 811 073 euro patvertnes projektēšanai un izbūvei;
2.3. 200 000 euro jaunas katlu mājas un siltumapgādes sistēmas projektēšanai un izbūvei.
5. Uzsākt patstāvīgas piebūves, t.sk., patvertnes un katlu mājas projektēšanu 2026. gadā, nosakot, ka apvienotā projektēšanas un būvdarbu iepirkuma procedūra jāizsludina ne vēlāk kā līdz 2026. gada 30. jūlijam.
6. Noteikt, ka par ĀVS piebūves apvienotā projektēšanas un būvniecības iepirkuma tehniskās specifikācijas izstrādi atbildīgais ir Centrālās pārvaldes Attīstības un projektu nodaļas tehniskā projektu vadītāja Iveta Grīviņa – Dilāne. Saskaņota tehniskā specifikācija iesniedzama pašvaldības Iepirkumu komisijai līdz 2026. gada 10. jūlijam”.
1.2. papildinot ar šādu jaunu 5.1 punktu:
“5.1 Ādažu novada pašvaldības aģentūrai “Carnikavas komunālserviss”:
5.11 veikt esošās Ādažu vidusskolas katlu mājas tehnisko apsekošanu;
5.12 sadarbībā ar Ādažu vidusskolas direktori izvērtēt un noteikt optimālo funkciju esošās Ādažu vidusskolas katlu mājas telpas pielāgošanai un izmantošanai pēc jaunas katlu mājas izbūves;
5.13 organizēt nepieciešamās darbības, lai pēc jaunas katlu mājas izbūves Ādažu vidusskolas esošās katlu mājas ēku pielāgotu jaunai funkcijai.”
2. Pašvaldības izpilddirektora vietniecei veikt lēmuma izpildes kontroli. 

Pašvaldības domes priekšsēdētājs							G. Miglāns

